**Răvaş, puică…**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Răvaş, puică, răvaş, dragă,

Nu-ţi pară lucru de şagă.

Răvaş de la împăratul

Că-ţi vine-acasă bărbatul”

„Arză-l focul de răvaş,

Şi-n cenuşă vedea-l-aş!”

„Gată-te, nevastă, bine

Că bărbatul iată-l vine”.

„Las’ să vie, dracul ştie!

Calea mărăcini să-i fie.

Eu cămaşa i-am spălat,

Cu urzici i-o am frecat

Şi pe spini i-o am uscat

Ş-încă i-am gătit de cină

Două labe de găină

Cu smântâna din fântână”.

„Gată-te, nevastă, bine,

Iată că drăguţul vine”.

„Las’ să vie, Domnul ştie!

Calea trandafiri să-i fie.

Eu cămaşa i-am spălat,

Cu sulcină-o am frecat,

Şi pe flori i-o am uscat

Ş-încă i-am gătit de cină

Un pui tânăr de găină,

Ş-o ulcică de vin plină.

Că-i sunt dragă, şi orice-oi face,

El îmi zice că îi place!”